รื้อประกันพรบ.จักรยานยนต์
เลขาฯ คปภ.รื้อใหม่เพิ่มความคุ้มครองประกัน พ.ร.บ. ไม่ขึ้นเบี้ยจักรยานยนต์
5 ก.พ. 2559

เลขาฯ คปภ.รื้อใหม่เพิ่มความคุ้มครองประกัน พ.ร.บ. ไม่ขึ้นเบี้ยจักรยานยนต์
นายสุทธิพล  ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้สั่งการให้ คปภ.นำเรื่องการขอแก้ไขเพิ่มความคุ้มครองของพระราชบัญญัติ (พ.ร.บ.) คุ้มครองผู้ประสบภัยจากรถ พ.ศ. 2535 กลับมาศึกษาใหม่อีกครั้ง เพื่อศึกษาถึงความเป็นไปได้ว่า หากจะให้มีการเพิ่มความคุ้มครองเพียงอย่างเดียว โดยไม่ต้องขึ้นค่าเบี้ยประกันกับประชาชนได้หรือไม่ และให้มีข้อสรุปโดยเร็วที่สุด
“แม้ว่าคณะกรรมการ คปภ.จะเคยมีมติให้ขึ้นค่าเบี้ยประกัน พ.ร.บ.รถจักรยานยนต์ไปแล้วอีก 100 บาทเพื่อแลกกับความคุ้มครองที่เพิ่มขึ้น แต่ผมให้โจทย์กลับไปใหม่ว่า จะเพิ่มแต่ความคุ้มครองได้หรือไม่ จะได้มากหรือน้อยแค่ไหน โดยไม่จำเป็นต้องขึ้นเบี้ย เพราะแม้จะเพิ่มปีละ 100 บาท แต่สำหรับกลุ่มคนรากหญ้าที่ใช้งานจักรยานยนต์เป็นหลัก ถือว่าขึ้นค่าเบี้ยเยอะเหมือนกัน” นายสุทธิพล กล่าว
แหล่งข่าวจาก คปภ. เปิดเผยว่า เมื่อต้นปี 2558 คณะกรรมการ คปภ.ได้เคยมีมติให้ปรับเพิ่มเบี้ยประกันภัย พ.ร.บ.รถจักรยานยนต์อีก 100 บาท เพื่อสะท้อนความเสี่ยงภัยที่แท้จริง และให้ปรับวงเงินความคุ้มครองตามกรมธรรม์ประกันภัยเพิ่มขึ้น ประกอบด้วย ค่ารักษาพยาบาล จากเดิม 5 หมื่นบาท ปรับใหม่เป็น 1 แสนบาท ค่าสินไหมทดแทนกรณีเสียชีวิตหรือทุพพลภาพ จากเดิม 2 แสนบาท เป็น 5 แสนบาท ค่าสินไหมทดแทนกรณีสูญเสียอวัยวะ จ่ายตามสัดส่วนของการสูญเสียอวัยวะ โดยใช้หลักการจ่ายค่าสินไหมทดแทน ของกรมธรรม์ประกันอุบัติเหตุส่วนบุคคล และค่าชดเชยรายวัน 200 บาท ไม่เกิน 20 วัน
ปัจจุบันค่าเบี้ยประกันภัย พ.ร.บ.รถจักรยานยนต์ หากกำลังเครื่องยนต์ไม่เกิน 75 ซีซี ค่าเบี้ยปีละ 150 บาท เกิน 75-125 ซีซี ค่าเบี้ยปีละ 300 บาท เกิน 125-150 ซีซี ค่าเบี้ยปีละ 400 บาท และเกิน 150 ซีซีขึ้นไป ค่าเบี้ยปีละ 600 บาท
นายอานนท์ วังวสุ นายกสมาคมประกันวินาศภัยไทย  กล่าวว่า สมาคมฯ ยังไม่ได้รับรายงานในเรื่องนี้ คงต้องรอให้ทาง คปภ.ดำเนินการให้เสร็จก่อน
นายกุลวัฒน์ เจนวัฒนวิทย์ ประธานกรรมการบริหาร บริษัท สยามซิตี้ประกันภัย กล่าวว่า ปัจจุบันบริษัทมีสัดส่วนเบี้ยประกันภัยรถยนต์อยู่ 25% และเบี้ยที่ไม่ใช่รถยนต์ หรือนันมอเตอร์ 75% โดยประกันรถยนต์ภาคบังคับหรือประกัน พ.ร.บ.นั้น ปี 2558 เติบโตถึง 100% ขณะที่ประกันภัยภาคสมัครใจ เติบโต 50-60% และคาดว่าปีนี้เบี้ยประกันรถยนต์ยังคงเติบโตอย่างต่อเนื่อง แต่บริษัทยังรอประกาศของ คปภ.ด้วยว่า จะเพิ่มความคุ้มครองของประกัน พ.ร.บ.ได้เมื่อไหร่ เพราะจะมีความเสี่ยงเรื่องค่าสินไหมที่เพิ่มขึ้นด้วย